Fotball-Norge i sorg over «Akillas» (19): – Dypt sjokkert
Ivorianske Archange Defrignan Mondouo «Akillas» (19) blir beskrevet som en ekstremt begavet fotballspiller.  «Akillas» ble tirsdag funnet død i sin egen leilighet på Hamar. Dødsårsaken er foreløpig ikke kjent. Politiet har begjært ham obdusert. Utenfor Briskeby stadion flagges det på halv stang onsdag formiddag. HamKam opplyser at ingen i klubben ønsker å uttale seg på nåværende tidspunkt utover innholdet i onsdagens pressemelding. VG observerte daglig leder Bent Svele gå inn i klubbhuset med en blomsterbukett i hånden. Han opplyser at hverken han eller spillerne er tilgjengelige for media onsdag – Jeg reagerte med sjokk og sorg. Det er et sjokk for alle. Det er en familie i dette her som sitter hjemme og ikke har det greit, sier supporterleder i Briskebybanden Simen Brænden Mortensen. Tidligere HamKam-spiller og nåværende KFUM Oslo-spiller Amin Nouri signerte for Hamar-klubben samtidig som Mondouo. Han ble oppringt av HamKam tidlig onsdag. – Han var en veldig fin type. Stille, rolig og beskjeden. En godhjertet gutt som var ekstremt talentfull. Han hadde noe spesielt. Hele fyren var jævlig fin, sier Nouri til VG. – Satte han spor? – Ja. Han var veldig godt likt og kom godt overens med alle. Folk ønsket han alt godt. Dette setter ting i perspektiv. Mine tanker går til de nærmeste og de pårørende som sitter på andre siden av jorden. Nordic Scouting var agentselskapet som fikk «Akillas» til Norge. – Han var ikke bare en av de snilleste spillerne vi har kjent, men også en av de mest talentfulle. Du vil bli dypt savnet, skriver de på Instagram. HamKam-spillerne trente onsdag morgen i Hamar. Det var siste økt før laget reiser til Spania lørdag Før Akillas signerte for HamKam, var ivorianeren på prøvespill i Mjøndalen. Der gjorde han inntrykk på blant andre veteranen Joackim Olsen Solberg (34) og trener Kevin Nicol (42). – Spillerne og støtteapparatet i Mjøndalen er dypt sjokkert over dødsfallet til Akillas. Våre tanker går til alle i HamKam og Akillas’ familie, sier Nicol til VG. – Han var en herlig gutt. Han var en av de mest naturlig begavede, unge spillerne jeg har sett. Han var med oss i to måneder sist vinter. Dessverre hadde vi ikke penger til å signere ham. Jeg er sikker på at han hadde hatt en lys fremtid i fotballen, forteller Mjøndalen-treneren. Onsdag mottok Olsen Solberg dødsbudskapet i en meldingsgruppe for spillerne i Mjøndalen under en treningsleir i Spania. – Jeg våknet her med et sjokk over nyheten som kom. Det er helt forferdelig trist og tragisk, sier Olsen Solberg til VG på telefon fra Marbella. – Jeg husker han som en veldig blid, sprudlende, høflig, ung og talentfull gutt. Det var dette vi snakket om på morgenøkten i dag. I april 2023 fikk Akillas debuten for HamKams andrelag mot Molde 2. Kampen endte 5–5. Unggutten begeistret folk som var til stede. Molde 2-trener Magnus Ellevold Strand minnes ivorianeren:  – Han var en av de vi snakket om etter kampen som utmerket seg for HamKam. Det var en kollega av meg som informerte meg. Det var utrolig trist å høre. Man blir litt sjokkert, sier Strand til VG etter at dødsfallet ble kjent. – De trodde ikke han hadde spilt fotball på en bane før han kom hit. Så ender han opp med å score ett mål og vise teknikk som er ganske overlegen alle andre, sier supporterleder Mortensen. Akillas var i fjor gjennom Norges Fotballforbunds obligatoriske, medisinske test, men besto ikke kravene. Ifølge Hamar Arbeiderblad skal det også ha vært en hendelse hvor ivorianeren «gikk i bakken» under en trening og fikk tilsyn av helsepersonell. – Vi hadde jo hørt i ettertid av kampen vår at han hadde blitt sykmeldt. Vi sa allerede da at det var utrolig synd fordi han var en god spiller. Så fikk vi denne nyheten i dag, sier Molde-trener Strand. Akillas vokste opp utenfor Elfenbenskystens hovedstad, Abidjan. Han var den eldste broren i en søskenflokk på fem. Han fortalte selv at han kom fra trange kår. – Derfor er jeg dobbelt motivert. Jeg må jobbe for meg selv og min egen karriere, men er avhengig av å være disiplinert for å kunne hjelpe familien som er igjen i Elfenbenskysten. Jeg må lykkes, sa Akillas til Hamar Arbeiderblad. – Det er først da jeg får fred. Når jeg kan hjelpe familien min. Journalist i Hamar Arbeiderblad og tidligere landslagsspiller Pål Jacobsen var til stede under debuten til Akillas for HamKams andrelag. – Jeg hadde aldri sett gutten før han spilte den kampen, men du så det var noen spesielt med en gang. Touch, løp og innsats: alt fungerte fra første sekund. Rent teknisk tror jeg ikke noen i Norge var i nærheten, sier Jacobsen til VG. Akillas kom til Norge fra Elfenbenskysten i fjor og signerte en kontrakt med HamKam ut 2024. – Hans bortgang var fryktelig triste nyheter. Våre varmeste tanker går til hans familie og pårørende – og til hans og våre fotballvenner i HamKam, sier generalsekretær Karl-Petter Løken i Norges Fotballforbund til VG. Flere norske fotballklubber tar til sosiale medier for å uttrykke sin støtte: 
HamKam-talentet Archange Defrignan Mondouo «Akillas» er død 19-åringen ble funnet i sin leilighet på Hamar med ukjent dødsårsak Akillas kom til Norge fra Elfenbenskysten i fjor og signerte en kontrakt med HamKam ut 2024. Han debuterte for HamKams andrelag i 2023 og imponerte stort. Tidligere i karrieren ble han sykmeldt og besto ikke kravene til NFFs obligatoriske medisinske test. Norske fotballklubber uttrykker sin sorg gjennom sosiale medier.